A Magyar Vakok és Gyengénlátók Országos Szövetsége elnöksége

a Vakok és Gyengénlátók Közép-magyarországi Regionális Egyesülete felterjesztése alapján

**Louis Braille- Emlékérmet adományoz**

**Ézsiás László**

részére

**a látássérültekért végzett kiemelkedő társadalmi munkája elismeréseként**

Ézsiás László látássérült költő előadóművészként vált ismerté.

Látását fiatal korában veszítette el, de „lelki szemeivel” tovább kereste mindenkiben és mindenben a szépet és a jót. A versírás és az előadó művészet jelentett számára vigaszt. Versbe formált gondolataiban középpontba került a hit, remény, és a szeretet.

Ézsiás László népszerűsége sorstársai körében töretlen. Gyakran meghívást kap a látássérültek szervezeteitől programokra, Fehér Bot Napi rendezvényekre, ahol sorstársainak szavalja el saját és többek között más vak költők verseit is. Aki hallgatja őt, annak nemcsak a füléig jut el a vers, hanem a szívét is megérinti annak üzenete. Sokszor bíztatást és bátorítást ad azoknak az embereknek, akik elveszítették látásukat és nehezen tudják feldolgozni a vakság állapotát.

Költészetével kimerészkedett a „látók” közé is, nagy lépés volt ez, de nemcsak az ő életében. Ézsiás László előtt megnyíltak a kapuk, kinyílt a világ. A látássérültek számára nagyon fontos, hogy a társadalomban láthatóvá váljanak. Louis Braille emlékére írott versét olyan gondolattal fejezte be, ami minden emberhez szól minden körülmények között:

„ A földön az embernek hittel és céllal élni mindig érdemes”

Sok díjjal ismerték el költészetét és előadó művészetét. Több versíró pályázaton sikerrel vett részt.

A Próféta léptei versíró pályázaton 2009-ben első helyezést ért el Nagyváradon.

Két válogatott verses antológiai kötetben jelentek meg versei.

Számos országos és nemzetközi versmondó versenyen első helyezést ért el.

1998-ban az országos Vörösmarty versmondó verseny győztese volt.

2008-ban Aranyharang nívódíjat kapott. Az Anyám Fekete Rózsa nemzetközi versenyen 2009-ben és 2011-ben első helyezést ért el.

Az Igazolatlan hiányzás című verse kiemelt különdíjat kapott.

2010-ben életmű díjban részesült.

Az ötven év felettiek számára rendezett „Virág volt a vers” című versenyen Esztergomban, 2011-ben és 2015-ben volt első helyezett.

Két évtizedes versmondói pályája eredményei alapján előadó művészi címet ért el.

Versmondói fejlődését segítették: Szinetár Miklós, Bánffy György, Bodor Tibor, Bács Ferenc, dr. Sződy Szilárd.

Az ország sok településén és határainkon túl mondott verset Kishegyestől Csíkszeredáig.

2017. februárjában Ézsiás László hetvenedik születésnapja alkalmából CD-t jelentetett meg, melyen saját verseit és hazai költők műveit is halhatjuk 75 percben.